Djelatnike Hrvatske radio televizije jutros su na ulazima u prisavski kompleks dočekali leci na kojima ih se upozorava da će Živi zid blokirati sve ulaze na Prisavlje. Razlog? Živi zid smatra da su žrtva cenzure.

Kontaktirali smo Živi zid kako bismo dobili informaciju o tome što planiraju, te nam je jedna od njihovih čelnica, Vladimira Palfi, kazala da je u planu nekoliko akcija u Zagrebu zbog cenzure kojoj su, kako kažu, izloženi.

“Tražili smo da nam s HRT-a pošalju koja im je agencija radila istraživanje da Živi zid ne prelazi izborni prag (zbog čega Živi zid nije pozvan na sučeljavanje), jer tvrdimo da su rezultati anketa drugačiji nego što ih prikazuju. Mislimo da je dovoljno laži i cenzure i ako mi ne možemo doći na HRT i reći istinu, onda neće ni oni moći doći i širiti svoje laži”, kazala je Palfi za Net.hr.

Iako prisavskim hodnicima kolaju informacije da će se blokada ulaza u zgradu dogoditi u četvrtak ujutro, u Živom zidu kažu da je akcija planirana za petak popodne.

Aktivisti Živog zida doći će iz cijele Hrvatske, riječ je navodno o nekoliko autobusa, a akcij će biti više, rekla nam je Palfi, no nije željela otkriti o čemu se točno radi.